Ýmsar skattabreytingar taka gildi í dag, bæði hvað varðar einstaklinga og fyrirtæki.
Samkvæmt upplýsingum frá fjármálaráðuneytinu eru áhrif skattabreytinganna metin til samtals 18 milljarða króna tekjulækkunar ríkissjóðs. Þá nema tímabundnir skattastyrkir í virðisaukaskattkerfinu til stuðnings vistvænum samgöngum, framkvæmdum vð íbúðarhúsæði og fleira 13 milljarða tekjulækkun.
Meðal breytinga er breyting á tekjuskatti einstaklinga. Með breytingunum lækkar grunnþrep tekjuskatts um 3,60 prósentustig og verður 31,45%, en tekjuskattur í miðþrepi hækkar um 0,75 prósentustig og verður 37,95%. Og smávægileg hækkun verður á skattaprósentunni í háþrepi, fer úr 46,24% í 46,25%. Mörkin milli grunn- og miðþreps eru nú rúmar 349 á mánuði og hækka um liðlega 12 þúsund krónur, en mörkin upp í háþrep eru tæplega 980 þúsund krónur sem er nærri 34 þúsund króna hækkun.
Þá hækkuðu skerðingarmörk tekjustofns barnabóta. Hjá einstæðum foreldrum fara þau úr 325 þúsund krónum á mánuði í 351 þúsund og hjá sambúðarfólki úr 650 þúsund krónum á mánuði í 702 þúsund. Almennt tryggingagjald lækkar um 0,25 prósentustig. Þessi breyting er hugsuð til eins árs og er hluti af aðgerðarpakka vegna kórónuveirunnar. Heildarlækkun tryggingagjalds fer úr 6,35% í 6,10%.
Frítekjumark fjármagnstekjuskatts var tvöfaldað um áramótin og er nú 300 þúsund krónur. Þá gilda núna sömu reglur um söluhagnað af sumarbústöðum til eigin nota og gilda um íbúðarhúsnæði. Og skattleysismark erfðafjárskatts hækkar úr einni og hálfri milljón í fimm milljónir.
Þá hækka krónutölugjöld á eldsneyti, áfengi, tóbak og fleira um 2,5%